- જાણે ઓટલા પર કેશવગર અને તેનો છોકરો હારમોનિયમ, તબલા વગાડે છે. બાજુમાં કરશન ગઢવીનો બુલંદ અવાજ રેલાઈ રહ્યો છે. નવરાત્રિના ચંદરવા નીચે નાટક ભજવાઈ રહ્યું છે. ચોકમાં બેઠેલાં માણસો હિપ્નોટીઝમની અસર નીચે હોય તેમ ચુપચાપ જોઈ રહ્યા છે. એ પણ હર્ષા, દમયંતિ, ઝવેર સાથે દૂર એક ખૂણામાં બેઠી છે. કાળા ચણિયા પર લાંબી બાંયનું મરુન ખમીસ બબ્બે પેટ્રોમેક્સના રેલાતા પ્રકાશમાં ચમકી રહ્યું છે. ઊભા ઓળેલા વાળનો લાંબો ચોટલો આગળ આવી ઘડકતી છાતીના ઘબકાર સાંભળી રહ્યો છે. બુલંદ અવાજ સાથે એક પાત્રનો પ્રવેશ થાય છે. હર્ષા પડખામાં કોણી મારે છે – એય, જો વિજાણંદ આવ્યો.